Beredskabet har søndag aften sat gang i en stor eftersøgning af en 68-årig mand, der ikke har givet lyd fra sig siden fredag aften.

Opdatering: Eftersøgningen er indstillet. Læs mere her. Der er trykket på den store redningsknap søndag aften, og flere både er sat i vandet for at lede efter en 68-årig mand, der fredag tog ud i sin  jolle fra Sæby området og ikke siden har givet lyd fra sig. Det oplyser vagtchefen hos Nordjyllands Politi, Henrik Beck. - Vi får en henvendelse fra sønnen, der er urolig, idet han ikke kan komme i kontakt med faren, fortæller vagtchefen. Politi og beredskab har derfor nu sat såvel både som dykkere i vandet i håbet om at finde den ældre mand. - Vi leder i et stort område - ud til Læsø og ned til Anholt, forklarer Henrik Beck. Den 68-årige mand havde en mobiltelefon med sig, men der har ikke været forbindelse til den siden fredag aften. Der er flere redningsstationer, der er impliceret i eftersøgningen, og ved Asaa Havn har man fundet nogle genstande i vandet, som der søndag aften bliver undersøgt nærmere. Det kan nemlig ikke afvises, at der er tale om genstande, som kan stamme fra den 68-årige mands tre meter lange jolle. Nordjyllands Politi kan heller ikke afvise, at der senere på aftenen bliver sat helikopter i luften i forsøget på at finde den forsvundne mand.